Is-summit Ewropew, minkejja l-paroli kollu ta' Donald Tusk, Joseph Muscat u Giuseppe Conte reġa' ma kkonkluda xejn favur solidarjetá reali. Il-Kunsill tal-Unjoni Ewropeja qal li l-gwardja tal-kosta Libjana għandha titħalla taħdem. X'jippretendu dawn: li l-NGOs isalvaw in-nies mill-għarqa u jgħadduhom lil-Libjani biex dawn jittorturawhom? Għax hekk qed jgħidu Tusk, Muscat, Conte u l-mexxejja Ewropej biex jissodisfaw l-injoranza w il-mibgħeda tar-razzisti li hawn jiġru mas-saqajn. Kien hemm ksur ta' regolamenti tat-tbaħħir? Ma nafx. Li naf hu li l-Gvernijiet qed jinħbew wara l-legaliżmi u r-regoli biex jiġġustifikaw li dawk salvati mill-għarqa jingħataw lura f'idejn il-Libjani fejn ikunu ttorturati. Dan jidher li hu l-punt ta' konvergenza bejn Malta u l-Italja. Il-Gvernijiet, issa, flok ma jisparaw (figurattivament) fuq l-immigranti qed jisparaw fuq l-NGOs. Nippreferi li jinkisru r-regoli tat-tbaħħir milli jintbagħtu n-nies għat-tortura.